Жылэтеж Сэлэдин Хьэмзэт и къуэр
Къэбэрдей-Балъкъэр Республикэм и щэнхаб-зэм хэщIыныгъэшхуэ игъуэтащ. И ныбжьыр илъэс 78-рэ хъуауэ 2018 гъэм щIышылэм и 27-м дунейм ехыжащ сценарист, усакIуэ, зэдзэкIакIуэ, журналист Жылэтеж Сэлэдин Хьэмзэт и къуэр.
Жылэтеж Сэлэдин 1940 гъэм щIышылэм и 18-м Арщыдан къуажэм къыщалъхуащ. Абы Къэбэрдей-Балъкъэр къэрал университетым урысыбзэмрэ литературэмкIэ и къудамэр 1965 гъэм къиухащ икIи къыщалъхуа жылэм дэт школым и егъэджакIуэу илъэсищкIэ лэжьащ. 1968 гъэм КинематографиемкIэ урысейпсо къэрал институтым щIэтIысхьэри, кинодраматург, телевиденэм и литературэ лэжьакIуэ IэщIагъэр иIэу 1972 гъэм къиуха нэужь, Орджоникидзе (иджы Владикавказ) къалэм ягъэкIуащ кинохроникэмкIэ Кавказ Ищхъэрэ студием и редактору.
1976 гъэм щыщIэдзауэ Къэбэрдей-Балъкъэр телевиденэм и редактору лэжьащ. Жылэтеж Сэлэдин и Iэдакъэм къыщIэкIащ усэхэр, рассказхэр щызэхуэхьэса тхылъу 8, «Лъапсэмрэ къуэпсымрэ» романыр. Ауэ абы и зэфIэкIыр нэхъыбэу къызэригъэлъэгъуар сценарийхэр тхынымрэ режиссурэмрэщ. КинохроникэмкIэ Кавказ Ищхъэрэ студием абы щигъэхьэзыращ «Кавказ Ищхъэрэ» киножурналым и къыдэкIыгъуэу щэщIым щIигъу. 70-80 гъэхэм нэхъ гу зылъатапхъэ лэжьыгъэу щытащ Жылэтеж Сэлэ-дин и сценарийкIэ «Союзмультфильм» киностудием щытраха «Сосрыкъуэ», «Сосрыкъуэрэ Иныжьымрэ» мультфильмхэр.
Лэжьыгъэм къыщигъэлъэгъуа зэфIэкIымрэ творческэ ехъулIэныгъэхэм папщIэ Жылэтеж Сэлэдин Къэбэрдей-Балъкъэр Республикэм и ЩIыхь тхылъыр къыхуагъэфэщащ. Абы КъБР-м и Журналистхэм я союзым, «Литературная Кабардино-Балкария» журналым я саугъэтхэр, СССР-м телевиденэмрэ радиомкIэ и комитетым и щIыхь дамыгъэр къыхуагъэфэщащ, лъэпкъ драматургиемкIэ республикэ зэпеуэм щытекIуащ.
ЦIыху хьэлэмэтыр, усакIуэ, журналист IэкIуэлъакIуэр Къэбэрдей-Балъкъэр Республикэм исхэм зэи ящыгъупщэнкъым.
КъБР-м ЩэнхабзэмкIэ и министерствэ, КъБР-м и ТхакIуэхэм я союз.
